kolegij

**Srednjovjekovni grad u Europi**

**Urbani kontinuitet Zadra od antike do srednjeg vijeka**

Leona Slatković Harčević

Zagreb, 28. lipnja 2013.

**SADRŽAJ**

1. Uvod........................................................................................................ 3

2. Zadar u antička vremena......................................................................... 4

2.1 Zadar kao rimska kolonija........................................................... 4

2.2 Zadar u prijelazu na srednji vijek................................................ 7

3. Zadar u srednjem vijeku.......................................................................... 9

3.1 Zadar pod mletačkom upravom (1409 – 1797)...........................11

4. Zaključak.................................................................................................12

5. Literatura.................................................................................................13

**1. Uvod**

Grad Zadar diči se odličnim geološkim i geopolitičkim položajem. Smješten na središnjem dijelu istočne obale Jadranskog mora i zaštićen zadarskim arhipelagom, Grad je imao izvrsnu poziciju koja mu je podarila urbani kontinuitet od antike, pa sve do današnjih dana.

U ovom seminarskom radu cilj mi je prikazati razvoj grada Zadra od antike do srednjeg vijeka, uzimajući u obzir razne aspekte – društvene, religijske i urbane. U prvom dijelu seminarskog rada pozabavit ću se prvim spominjanjem prostora grada, dolaskom Rimljana, ulogom Zadra u građanskom ratu, pa i samim izgledom Zadra u vrijeme rimske dominacije jadranskom obalom. Prikazati ću prijelaz Zadra iz antike u srednji vijek, te što je istaknulo Zadar u usporedbi sa ostalim gradovima tadašnjeg podneblja.

Drugi dio seminarskog rada posvetiti ću srednjem vijeku kroz prizmu događanja (ratovi, promjene vladara), a samim time i izmjenom izgleda. Spomenuti ću određene sakralne građevine i njihov utjecaj na izgled i razmještaj grada i stanovništva.

U zaključku ću usporediti antiku i srednji vijek i iznijeti mišljenje o tome što je najviše pogodovalo Zadru da i dan danas očuva svoje spomenike i arhitekturu.


**2. Zadar u antička vremena**

Primarni izvori za jadransku obalu u antičko doba su nam veoma često oni koji su nastali iz pera grčkih i rimskih pisaca, moreplovaca, političara i pjesnika. Ovaj podatak nas ne bi trebao začuditi ako uzmemo u obzir da su Rimljani i Grci intenzivno radili na prisvajanju i kolonizaciji jadranske obale. Nerijetko se to događalo uz ratovanja sa lokalnim plemenima, koja su se suprotstavljala nametanju strane vlasti na njihovom domaćem teritoriju.

Pretpostavlja se kako prvo naselje na području Zadra nastaje u IX. stoljeću prije Krista, a krajem VII. i početkom VI. stoljeća prije Krista Zadar postaje glavna luka ilirskog plemena Liburna. Prvi spomen Zadra nalazimo u *Periplusu (opisu plovidbe)* grčkog moreplovca Pseudo Skilaksa iz IV. stoljeća prije Krista[[1]](#footnote-1) u kojem opisuje geografski izgled obale, plemena na koja nailazi, a spominje se i osnivanja nekih grčkih kolonija poput Pharosa 384. godine prije Krista. Nakon grčke invazije na jadransku obalu i Rimljani odlučuju stupiti na ovaj kraj, što započinje osnivanjem rimske kolonije Akvileje 181. godine prije Krista, kao početne točke u osvajanju Panonije i Jadrana. Prve intenzivne susrete s Rimljanima Zadar ostvaruje tokom građanskog rata Gaja Julija Cezara (100.-46.) i Seksta Pompeja (67.-35.). Zadar je prije ovoga rata vodio snažnu politiku izbjegavanja uplitanja u sukobe i to vrlo vjerojatno zbog održavanja svojih trgovačkih puteva, koji su za ono doba bili veoma važna odlika pojedinih oblasti. Tokom ovoga građanskog rata Zadar je ipak odlučio stati na Cezarovu stranu. Stanovništvo je ovim potezom iznimno profitiralo, jer im je Cezar druge godine rata, odnosno 48. godine prije Krista, darovao titulu *colonia Iulia Iader*.

**2.1. Zadar kao rimska kolonija**


Što je titula kolonije značilo za Zadar? Važno je prvenstveno napomenuti razliku između grčkog i rimskog tipa kolonije. Grčka kolonizacija svoj primarni cilj vidi u osnivanju novih gradova kojima će nametnuti svoj način života, pravila, kulturu i time proširiti svoj krug vlasti. Rimske kolonije ne moraju nužno osnivati gradove – one se osnivaju na temelju dokumenta lex coloniae, odnosno neke vrste statuta kojim se određuje pravni status naselja ili grada. Kolonije su mogle značiti osnivanje novih gradova, no većinom su označavale promjenu vladavine u već postojećim gradovima ili naseljima. Sa utemeljenjem rimske kolonije je donošen i urbanistički plan s kojim se krenulo u preobrazbu krajolika. Tokom I. stoljeća prije Krista, status kolonije je imao počasni naziv (kao što je tu primjer Zadra) koji se dodijeljivao gradovima sa domaćim neromanskim stanovništvom, te su im se tim nazivom priznavale određene političke i ine zasluge[[2]](#footnote-2). Sa uspostavom kolonije, Rimljani su donijeli urbanistički plan koji se postupno počeo primjenjivati.



**Sl. 1** – antički Zadar

prema web-izvoru: <http://www.suvag.hr/~mpansini/strukturagrada.htm>

Rimski model grada imao je jedan osnovni tip koji je dolazio u mnogo varijacija, a radilo se o ''pravokutnoj mreži ulica u čijoj se sredini uglavnom ostavljao prostor za forum, gdje su se nalazile javne i reprezentativne građevine.''[[3]](#footnote-3) Naravno, ovaj tip grada je nastao kao sinteza grčkih i etruščanskih običaja građenja. Prva slika nam pokazuje procijenjen izgled antičkog Zadra koji je napravljen u ortogonalnom predlošku. Sagrađeni *emporij* (grč. empórion, trgovište) služio je kao glavna gradska luka na kojem se odvijao utovar i istovar dobara, te je bio najprometnije mjesto u gradu. Žarište gradskoga života – *forum* – izgrađen je za vrijeme Augustove (63.pr.Kr.-14. po Kr.) vladavine, oko 20. godine prije Krista. Forum je služio kao središte upravnog, političkog i religioznog života, a oko njega su se gradile one bitnije građevine – javne zgrade, vijećnice, riznice. Arheološka istraživanja otkrila su pet određenih tipova foruma koja ne odgovaraju tipičnom Vitruvijevom[[4]](#footnote-4) predlošku.



**Sl. 2** – hram forum – središnji gradski trg u Zadru

preuzeto iz Sanader, M.; *Arheološke studije i ogledi*, CERES, Zagreb, 2002., str. 114.


Na drugom prilogu je dan izgled tadašnjeg zadarskog foruma, odnosno gradskog trga, u Zadru. Ovaj tip foruma se zove *hram forum*, te je izgrađen na mjestu starog ilirskog svetišta. S tri strane je bio okružen trijemom sagrađenim u I. stoljeću. Trijem se otvarao prema *kapitoliju*. Kapitolij je sagrađen na platou visokom dva metra, te je obnašao religijsku žilu kucavicu grada. Usprkos liburnskim domorodačkim kultovima poput Latre, Ice, Irie, Sentona i Heie, Rimljani su uspjeli u liburnsko društvo donijeti kapitolijsku trijadu – Jupitera, Junonu i Minervu. Liburnski pokrajinski carski kult osnovan je za vrijeme Tiberijevog namjesnika Publija Kornelija Dolabele (70.-43.). Prvi Rimljanin koji je postumno štovan kao državni bog bio je sam osnivač zadarske kolonije – Cezar. S poteškoćom se zaključuje zapravo kada je rimski, odnovno carski kult točno osnovan, točnije prenesen na ovo područje, jer oni spomenici kojima danas baratamo nam ne govore dovoljno o tom dijelu života.

U doba antike, Zadar je imao samo dvije bazilike i to na suprotnim stranama foruma. Ona starija se nalazila na sjeveroistoku, a mlađa je sagrađena tek u III. stoljeću. Od ovih bazilika su se oluvali samo temelji koji su poslužili u srednjem vijeku za gradnju crkvi.

Gradske četvrti (insulae) dijelile su ulice decumanus (istok – zapad) i cardo (sjever – jug). U sklopu gradskih četvrti gradile su se rimske kuće, jednokatnice, ali i svratišta za putnike. Površina grada bila je slična antičkoj Barceloni – oko 15 hektara, te je na toj površini živjelo između dvije do tri tisuće ljudi. Ulice su bile široke i popločane, te su po sebi sadržavale slavoluke (slavoluk Melije Anijade, uklopljen u srednjem vijeku u Morska vrata), skulpture, značajne objekte i hramove. Radi bolje povezanosti, Rimljani su izgradili jadransku magistralu koja je prolazila kroz Zadar i spajala ga sa Trstom, Trsatom, Senjom, Salonom, Naronom, Cavtatom, Budvom[[5]](#footnote-5) itd.

**2.2 Zadar u prijelazu na srednji vijek**

Što lakši prijelaz Zadra u srednji vijek omogućili su Rimljani sa dvije najvažnije stvari koje su napravili za grad – utvrđenje i pitanje agera. Ove dvije stavke ne samo da su istaknule grad u tadašnjem podneblju, nego su mu pomogle da zadrži svoju kako vodeću ulogu u regiji, tako i izgled koji nam je pomogao u rekonstrukciji prijašnjeg života.



**Sl.** **3** CIL III 13264 – natpis s Augustovim imenom

preuzeto iz web-izvora:Wikimedia Commons, [http://commons.wikimedia.org](http://commons.wikimedia.org/).

Treća slika prikazuje ulomak sa spomenika nađenog u Zadru koji svjedoči kako je car August zaslužan za uzdizanje zidina i kula oko poluotoka na kojemu leži Zadar. Zidine su uzdignute tako da su pratile obrise prirode, a osnovni cilj im je bio zaštititi se od neprijatelja koji bi eventualno došli morskim putem. Uloga ovih zidina u povijesti grada je enormna i to ne samo u antici, nego i u srednjem vijeku. Uz pomoć ovih zidina Zadar je uspio zadržati dijelove antičkog izgleda, pa je stoga bilo i moguće vjerno mapirati područje. Prilikom prijelaza u novo razdoblje povijesti, Zadrani su bili odoljeli mnogim napadima, seobi naroda i presizanjima na jadranskoj obali.

Uz zidine, Rimljani su Zadru priuštili određeni ager izvan gradskih zidina uz pomoću kojeg se stanovništvo moglo prehranjivati i zarađivati. Ovaj ager postaje veoma važna značajka grada, jer Zadar je jedan od rijetkih gradova koji u srednji vijek ulaze sa kompletnom okolnom zemljom koju su imali u početku.


Tokom IV. stoljeća, Zadar su zadesila tri čimbenika koja su ga ostavila u poprilično devastiranom ruhu – seoba naroda, pad Zapadnog Rimskog Carstva, te potres. Plemena istočnih Gota su znatno protresli ova područja, pa su tako uspjeli iznenaditi i Zadrane sa kopnene strane. Sama tema potresa je i dalje tema različitih povjesničara koji zauzimaju suprotne strane u opisivanju Zadra u kasnoj antici prema ranom srednjem vijeku. Naime, teza o potresu se pojavila kao jedno od mogućih objašnjenja zašto je stara jezgra grada Zadra ostala tako izvrsno očuvana pod slojem srednjega vijeka. Iskopine su pokazale kako se pod današnjim gradom nalazi nekoliko netaknutih slojeva koji su pokazali kontinuiranost grada kroz stoljeća. Stoga su povjesničari i arheolozi pretpostavili kako se ovdje radilo o potresu koji je porušio dosta građevina, a na čijim temeljima su niknula srednjovjekovna izdanja.

Bizantsko Carstvo uključuje Dalmaciju u svoje područje za vrijeme cara Justinijana I. (527.-565.)[[6]](#footnote-6), te će tako Zadar ostati u bizantskom uređenju sve do 1069. godine kada Petar Krešimir IV. pripaja Zadar svojoj državnoj tvorevini. Zadar je postao centar bizantske Dalmacije nakon što se uspješno odupro navalima Avara i Slavena početkom 7. stoljeća.

Hrvatska historiografija ne raspolaže točnim podacima početka pokrštavanja hrvatskog naroda. Povjesničar Neven Budak ističe kako veći broj kasnoantičkih crkava u okolici dalmatinskih gradova sam po sebi upućuje na kontakt Hrvata s kršćanstvom. Hrvatska povijest spominje cara Heraklija i Ivana Ravenjanina kao najzaslužnije ljude koji su utjecali na širenje kršćanstva. O Herakliju piše Konstantin VII. Porfirogenet u svojem *De administrando imperio*, u kojem navodi kako je sam car iz Rima doveo biskupe, svećenike i ostale crkvene dužnosnike. Direktan kontakt s Rimom Dalmacija je zabilježila 641. godine, kada je papa Ivan IV., podrijetlom iz Salone, poslao opata Martina da od Slavena skupi svetačke relikvije. Kontakte sa stolicom svetoga Petra Dalmacija ostvaruje dolaskom već spomenutoga Ivana Ravenjanina, a posebno je zabilježen i ugovor pape i Hrvata o nenapadanju susjednih naroda.

S ovim činjenicama možemo zaključiti kako Zadar u srednji vijek kroči kao utvrđen i izgrađen grad, sa razvijenim trgovačkim vezama, iskustvom u plovidbi i vođenju unutarnjih poslova. Iako nam prva svjedočanstva o kršćanstvu spominju većinom područje Salone i Splita, nedvojbeno je kako je kršćanstvo doprijelo i do zadarskih gradskih vrata, s obzirom da je Zadar nosio titulu središta Dalmacije od avarskih provala pa sve do 1918. godine. To je samo jedan od razloga od kojih je kršćanski život procvao upravo na tim temeljima.

**3. Zadar u srednjem vijeku**



**Sl. 4** Zadar u 15. stoljeću

prema web-izvoru: <http://www.suvag.hr/~mpansini/strukturagrada.htm>

Tokom IV. stoljeća događala se prva seoba naroda koja je ostavila u ruševinama prostor Panonije. Prva seoba naroda je podrazumijevala snažna kretanja plemena Gota, Huna i Gepida koji su krenuli u pravcu Rima, rušeći sve pod sobom. Tako ova seoba objašnjava zašto je prostor Panonije ostao bez velikih spomenika, te je izgubio onaj antički izgled koji je do tada njegovao. Zadar duguje očuvanje svojega prostora činjenici što je bio smješten u Dalmaciji, koja je više-manje ostala očuvana od tih napada. To ne znači da raspad Carstva nije utjecao na Dalmaciju. Naime, u Dalmaciji se odvijao potpuno drugačiji proces od onoga u Panoniji. Sa raspadom Rimskog Carstva, tadašnja rimska provincija Dalmacija se sužavala na obalni pojas, tako da su gradovi koji su opstali dugovali svoj opstanak činjenici što su bili opasani zidinama. Tako je urbanizam preživio samo u takvim vrstama gradova. Sa ovim sužavanjem na gradske zidine, gradovi su po prvi puta dobili mogućnost samostalnog političkog razvoja. Čak i ona plemena koja su dospjela do obala su se tamo zadržavala kratkotrajno i nisu nanosila neke veće štete i razaranja. Stradanja je ipak bilo, tako su napušteni antički centri poput Narone i Salone. Možda se ovoj sačuvanosti može zahvaliti i Bizantskom Carstvu koji je tada došao u posjed dalmatinske obale. Bizant je veoma njegovao antičku tradiciju, te je tako i imao pokroviteljstvo nad gradovima i centrima koji su se borili za iste ciljeve. Zadar je u prvim godinama srednjega vijeka ojačao i udvostručio svoje zidine, te je izgradio unutarnje utvrde. Sve one građevine koje su ostale izvan zadarskih zidina su postupno bile napuštene i razrušene[[7]](#footnote-7). Tek u XV. i XVI. stoljeću Zadar izgrađuje građevine na površinama koje su bile napuštene, pa tako nastaje Varoš (Sl. 4.).

Središte srednjovjekovnog Zadra više nije onaj rimski forum, a kapitolij je napušten. Iako je Zadar imao crkveni kontinuitet već od IV. stoljeća, a vjerojatno i prije po nekim povjesničarima, tek od VI. i VII. stoljeća počinje aktivniji kršćanski život. Drugom seobom naroda i doseljenjem Slavena i Hrvata, Rim uspostavlja kontakte sa Dalmacijom. Tako i Zadar podiže biskupskeu rezidenciju, uređuje baziliku i nadograđuje oratorij. Promjena razdoblja je vidljiva i u načinu građenja. Više se ne radi o onim širokim ulicama koje su Rimljani gradili, već grad počinje zgušnjavati svoje zgrade i kuće. Zadarski forum se prekrio sa novim građevinama, te su se tako popunile ''rupe'' u prostoru. Tako građevine postaju zbijene i visoke, no bitno je napomenuti da sve više-manje slijede one glavne rimske prostrane ulice.

Tako je Zadar profitirao zahvaljujući svojem geografskom položaju, te je također razvio veću trgovačku razmjenu nego li ju je imao. Njegova trgovačka pozicija objašnjava zašto su se dugo vremena Bizant, Mletačka Republika i hrvatski kraljevi sporili oko prostora Dalmacije. U vrijeme mletačkog dužda Petra II. Orseola (991.-1009.) i njegovog interesa za Dalmaciju, spominje se kako se Petar II. oslanja na pomoć Zadra. Budak zaključuje kako je u to vrijeme Venecija bila pod Bizantom, stoga se može zaključiti kako je Zadar bio u rukama Bizanta krajem 10. stoljeća. Kralj Krešimir III. Trpimirović uz pomoć ugarskog kralja Stjepana I. pokušava osvojiti Zadar. Tek Krešimirov sin, Stjepan I., vraća Zadar, no ponovno ga gubi od strane dužda Dominika Kontarena 1050. godine. Ovakvo stanje otimanja i vraćanja Zadra je trajalo cijeli srednji vijek. Tokom visokog srednjeg vijeka se pojavljuje kuga, koja znatno djeluje na razvoj grada, njegovih trgovačkih puteva i vladarskih pretendencija. Oni koji su profitirali uz ovu bolest je bila upravo crkvena aristokracija koja zabilježava veliki porast u gradskim funkcijama. Osim gradnje većeg broja crkvi, razvijaju se crkveni redovi koji su zabilježili dolazak tokom IX. i X. stoljeća – benediktinci i dominikanci. Dolaskom franjevaca u XIII. stoljeću uobličava se crkvena zajednica, te se formiraju neka načela komunikacije sa vladarima koji žele položiti svoja stopala na ovo tlo.

Bruno Milić je izložio redoslijed veličina gradova Hrvatske unutar srednjovjekovnih zidina. Tako je Zadar zasjeo na prvo mjesto sa svojih 24.64 hektara. Slijedeći grad je Zagreb (22,95 ha), Pula (gradski prostor – 20,15 ha) i Varaždin (17,83 ha). Uspoređujući ih sa europskim srednjovjekovnim gradovima, primjećujemo kako naši gradovi mogu biti predgrađa: Venecija je u srednjem vijeku mjerila 430 hektara bez otoka, Milano 580 hektara unutar zidina, Barcelona 200 hektara 1350. godine. Čak je Avignon u XIV. stoljeću posjedovao gradsku jezgru od 140 hektara. Ove usporedbe se vjerojatno čine šokantnima, no uzmimo u obzir same površine država i njihovo razvijanje kroz povijest. Hrvatska državna jezgra nikada nije bila velesila poput jedne Venecije, te nikada nije imala neko veliko širenje poput Španjolske i Italije.

**3.1 Zadar pod mletačkom upravom (1409 – 1797)**

Dalmacija, pa tako i Zadar, dolaze pod mletačku upravu 1409. godine. Te godine je Ladislav Napuljski, kada je shvatio kako će izgubiti ovaj prostor, odlučio prodati svoja prava na vlast za 100 000 dukata duždu Mihovilu Stenu i Mletačkoj Republici. Sa dolaskom mletačke vlasti, Zadar je doživio znatnu stagnaciju u razvoju i nadogradnji. Mletačka vojska ušla je u grad 31. srpnja. Zadar je tada bio razvijena komuna koja je ekonomski surađivala sa svojim arhipelagom. Zadrani su prije dolaska mornarice objesili zastavu svetoga Marka na gradski stijeg, te su time htjeli poručiti kako se grad dobrovoljno predaje, te da nije došao u mletačke ruke nikakvim kupoprodajnim ugovorom. To je bio i jedan od političkih trikova da Zadar ipak uspije zadržati svoju suverenost koju je gajio duže vrijeme. Hrvatsko-ugarski vladar Žigmund je pokušao u dva rata protiv Venecije osvojiti natrag Dalmaciju, no 1420. godine su Mlečani samo potvrdili vlast nad ovim područjem. Mletačka vladavina je obilježena brojnim progonima hrvatskih velikaša. Ovaj potez je bio pokušaj prevencije dizanja pobuna protiv Mletaka, jer su oni imali puno posla oko same obrane grada i Dalmacije sa više frontova. Dalmatinsko pitanje je postalo predmet europske diplomacije, tako da je Venecija bila pod stalnom opaskom europskih država. U periodu od četiri godine, Mlečani su zarobili 47 zadarskih plemića. Samo one obitelji koje su bile privržene mletačkoj vladavini su bile spašene. S novom vlašću, došla je i nova upravna struktura. Predstavnici zadarske komune su predali mletačkom duždu zahtjeve u kojima su htjeli zadržati barem dio svoje političke suverenosti, no dužd je odlučno zanemario pokušaje Zadrana da ograniče nadležnosti kneza. Zadar preuzimaju providuri koji stupaju na čelo komune. Tokom XVI. stoljeća, Zadar osjeća znatne spone što se tiče urbanizma i arhitekture, jer on postaje ovisan o Mlečanima kao političkoj snazi grada. Ono u čemu je Zadar profitirao tokom Mlečana je bila fortifikacija. Mletačka Republika je baratala sa vrsnim arhitektima koji su uz svoje iskustvo prilagali i veliko znanje prilikom planiranja određenih građevinskih radova. Tako je, zbog opasnosti od Turaka, Zadar opasan snažnijim zidinama. Izgrađena je kapetanova kula i trg s pet bunara, te se poradilo na ekološkim zahvatima.

**4. Zaključak**

Zadar je svoj urbanizami arhitekturu pojmljivo očuvao kroz ova stoljeća. Iako današnjom šetnjom kroz Grad možemo tek na nekoliko mjesta vidjeti izviranje antike, ne možemo osporiti karakter koji se gradio stoljećima. Zadarske zidine su najvažniji dio urbanoga grada. Njihova uloga nije bila samo obrambenog karaktera. Zidine su dokazivale kako je grad snažan, moćan i kako ima sredstva za različite neprilike. Zadar je također postao važno crkveno središte, pa se može reći i kako je Zadar razvio oblik crkvenog turizma. Svoje posjede je grad jačao mnogim povlasticama, oporukama i ostavštinama. Tokom Mlečana grad je ipak bio primoran usporiti svoju dinamiku jer je naišao na politička ograničenja koja su zahtjevala odobrenja stranih uzurpatora. Nažalost, ta se vlast osjetila u svim segmentima. Arhitekturu je zamijenila umjetnost, stoga ne možemo tvrditi da je grad u potpunosti zaspao.

Ako niste uvjereni u izvanredan razvoj koji je Zadar proživio usprkos burnoj povorci vladara koja je prošla kroz Zadar, prošetajte zadarskom jezgrom. Zadar je u rangu Dubrovnika i Pule, te je njegova uloga i danas snažna.

**Literatura:**

1. Bianchi, C.F.; *Kršćanski Zadar*, Matica hrvatska, Zagreb, 2011.
2. Goldstein, I.; *Bizantska vlast u Dalmaciji od 1165. do 1180. godine*, Filozofski fakultet Sveučilišta u Zagrebu, Zagreb, 1997.
3. Klaić, N.; *Povijest Hrvata u ranom srednjem vijeku*, Školska knjiga, Zagreb, 1975.
4. Klaić, N.; Petricioli I.; *Zadar u srednjem vijeku do 1409***.**, Zadar, 1976.
5. Kurilić, A.: *Ususret Liburnima – studije o društvenoj povijesti ranorimske Liburnije*, Odjel za povijest Sveučilišta, Zadar, 2008.
6. Milić, B.,; *Razvoj grada kroz stoljeća I – Prapovijest i antika*, Školska knjiga, Zagreb, 1994.
7. Milić, B.; Razvoj grada kroz stoljeća II – srednji vijek, Školska knjiga, Zagreb, 1995.
8. Raukar, T., Petricioli, I., Švelec, F., Peričić, Š.; *Zadar pod mletačkom upravom*, Narodni list, Zadar, 1987.
9. Sanader, M.; *Arheološke studije i ogledi*, Ceres, Zagreb, 2002.
10. Sanader, M.; *Antički gradovi u Hrvatskoj*, Školska knjiga, Zagreb, 2004.

1. s obzirom da pravo ime ovoga moreplovca nije poznato jer je koristio pseudonim, tako ni ova gruba datacija nije sigurna; prema Kurilić, A.: *Ususret Liburnima – studije o društvenoj povijesti ranorimske Liburnije*, Odjel za povijest Sveučilišta, Zadar, 2008. [↑](#footnote-ref-1)
2. Milić, B.; *Razvoj grada kroz stoljeća I – prapovijest i antika*, Školska knjiga, Zagreb, 1994., str. 188. [↑](#footnote-ref-2)
3. Sanader, M.; *Arheološke studije i ogledi*, CERES, Zagreb, 2002., str. 111. [↑](#footnote-ref-3)
4. Marko Vitruvije bio je autor *Deset knjiga o arhitekturi*, te je u njima napisao najpogodnija mjesta za lokaciju grada, upute o gradnji ulica, zidova, hramova, estetici građevina i sl. Prema Milić, B.; *Razvoj grada kroz stoljeća I – prapovijest i antika*, Školska knjiga, Zagreb, 1994., str. 192. [↑](#footnote-ref-4)
5. Milić, B.; *Razvoj grada kroz stoljeća I – prapovijest i antika*, Školska knjiga, Zagreb, 1994., str. 199 [↑](#footnote-ref-5)
6. Goldstein, I.; *Bizantska vlast u Dalmaciji od 1165. do 1180. godine*, Filozofski fakultet Sveučilišta u Zagrebu, Zagreb, 1997. [↑](#footnote-ref-6)
7. Milić, B.; *Razvoj grada kroz stoljeća 2 – srednji vijek*, Školska knjiga, Zagreb, 1995.; str. 37. [↑](#footnote-ref-7)